贈送前劉五經映三十四韻
作者：李商隱
朝代：唐

paragraphs: 建國宜師古，興邦屬上庠。
從來以儒戲，安得振朝綱。
叔世何多難，茲基遂已亡。
泣麟猶委吏，歌鳳更佯狂。
屋壁餘無幾，焚坑逮可傷。
挾書秦二世，壤宅漢諸王。
草草臨盟誓，區區務富強。
微茫金馬署，狼籍鬬雞場。
盡欲心無竅，皆如面正墻。
驚疑豹文鼠，貪竊虎皮羊。
南渡宜終否，西遷冀小康。
策非方正士，貢絕孝廉郎。
海鳥悲鐘鼓，狙公畏服裳。
多岐空擾擾，幽室竟倀倀。
凝邈爲時範，虛空作士常。
何由羞五霸，直自呰三皇。
別派驅楊墨，他鑣並老莊。
詩書資破冢，法制困探囊。
周禮仍存魯，隋師果禪唐。
鼎新麾一舉，革故法三章。
星宿森文雅，風雷起退藏。
縲囚爲學切，掌故受經忙。
夫子時之彥，先生跡未荒。
褐衣終不召，白首興難忘。
感激殊非聖，棲遲到異粻。
片辭褒有德，一字貶無良。
燕地尊鄒衍，西河重卜商。
式閭真道在，擁篲信謙光。
獲預青衿列，叨來絳帳旁。
雖從各言志，還要大爲防。
勿謂孤寒棄，深憂訐直妨。
叔孫讒易得，盜跖暴難當。
雁下秦雲黑，蟬休隴葉黃。
莫踰巾屨念，容許後升堂。